Broj: 711-I-2342-P-281/22-02-24

Zagreb, 07. lipnja 2022.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu: Nataše Novaković, kao predsjednice Povjerenstva, Tončice Božić, Tatijane Vučetić i Aleksandre Jozić-Ileković kao članova Povjerenstva, na temelju članka 32. stavka 1. podstavka 3. Zakona o sprječavanju sukoba interesa („Narodne novine“ broj 143/21, u daljnjem tekstu: ZSSI), **na zahtjev Tanje Zatezalo, voditeljice Službe za pripremu sjednica Primorsko-goranske županije**,za davanjem očitovanja Povjerenstva,na 175. sjednici održanoj dana 07. lipnja 2022.g. daje sljedeće

**OČITOVANJE**

**Sukladno odredbama ZSSI-a, obveznik koji je član uprave trgovačkog društva u većinskom vlasništvu Republike Hrvatske može istovremeno uz obnašanje navedene dužnosti biti član radnog tijela Županijske skupštine Primorsko-goranske županije, ukoliko je na navedenu funkciju imenovan kao vanjski član te u tom slučaju može ostvarivati i pravo na naknadu, koju je dužan prijaviti u imovinskoj kartici.**

Obrazloženje

Zahtjev za očitovanjem podnijela je Tanja Zatezalo, voditeljica Službe za pripremu sjednice Primorsko-goranske županije. U Povjerenstvu zahtjev je zaprimljen 27. svibnja 2022. pod poslovnim brojem 711-U-5621-P-281/22-01-1, povodom kojeg se vodi predmet broj P-281/22.

Člankom 8. stavkom 3. i stavkom 4. ZSSI-a propisano je da su obveznici dužni u slučaju dvojbe predstavlja li neko ponašanje povredu odredaba ZSSI-a zatražiti mišljenje Povjerenstva koje je potom dužno, na zahtjev obveznika, dati obrazloženo mišljenje u roku od 15 dana od dana primitka zahtjeva.

Zahtjev u ovom predmetu podnesen je od strane osobe koja nije obveznik postupanja iz članka 3. ZSSI-a, ali se njegov sadržaj odnosi na tumačenje odredbe ZSSI-a, stoga Povjerenstvo povodom podnesenog zahtjeva daje očitovanje na sljedeći zahtjev podnositeljice.

U zahtjevu podnositeljica navodi da je član Županijske skupštine Primorsko-goranske županije tijekom trajanja mandata postao obveznik, s obzirom da je u ožujku ove godine imenovan na dužnost člana uprave trgovačkog društva u većinskom vlasništvu Republike Hrvatske. Nadalje navodi kako navedene funkcije nisu nespojive sukladno Zakonu o lokalnim izborima, te da je član skupštine stavio svoj mandat u mirovanje s danom 25. travnja 2022. godine, kada je istovremeno određen njegov zamjenik. Također navodi da je kao član navedene Županijske skupštine zbog stavljanja mandata u mirovanje razriješen i dužnosti predsjednika stalnog radnog tijela Županijske skupštine Primorsko-goranske županije. Podnositeljica iznosi da u članstvu odbora Županijske skupštine Primorsko-goranske županije, sukladno Poslovniku, mogu biti i vanjski nezavisni članovi te stručnjaci, te da je politička stranka nominirala istu osobu za vanjskog člana odbora, kao stručnjaka Slijedom navedenog, podnositeljica postavlja upit može li obveznik istovremeno uz obnašanje dužnosti direktora trgovačkog društva biti i član radnog tijela Županijske skupštine Primorsko-goranske županije, ukoliko je na navedenu funkciju imenovan kao vanjski član, a ne temeljem obnašanja dužnosti Županijske skupštine Primorsko-goranske županije.

Člankom 3. stavcima 1. i 2. ZSSI-a propisano je tko su obveznici u smislu toga Zakona, dok članak 17. stavak 1. ZSSI-a propisuje da za vrijeme obnašanja javne dužnosti na koju je izabran odnosno imenovan obveznik ne smije obnašati drugu javnu dužnost, osim ako drugu javnu dužnost obnaša po položaju ili je zakonom drukčije propisano.

Iako član predstavničkog tijela jedinice lokalne i područne (regionalne) samouprave nije obveznik u smislu odredbi ZSSI-a, imajući u vidu ovlasti navedenog tijela u donošenju proračuna i općih akata jedinice lokalne i područne (regionalne) samouprave kao i okolnost da člana predstavničkog tijela na lokalnim izborima biraju građani na mandatno razdoblje od četiri godine, nesporno se radi o drugoj javnoj dužnosti izvan kruga obveznika propisanih odredbama ZSSI-a.

Kako bi došlo do primjene iznimke od općenite zabrane obnašanja druge javne dužnosti iz članka 17. stavka 1. ZSSI-a za vrijeme obnašanja dužnosti iz članka 3. ZSSI-a, posebnim zakonom treba biti propisana takva mogućnost.

Budući da Zakonom o trgovačkim društvima („Narodne novine“ broj 111/93, 34/99, 121/99, 52/00, 118/03, 107/07, 146/08, 137/09, 125/11, 152/11, 111/12, 68/13, 110/15, 40/19, 34/22) kao posebnim zakonom kojim se uređuje položaj članova uprave trgovačkih društava nije izričito propisano da članovi uprava trgovačkih društava mogu istovremeno uz obnašanja navedene dužnosti obnašati i drugu javnu dužnost, konkretno dužnost člana predstavničkog tijela jedinice lokalne samouprave, u konkretnom slučaju nije ispunjena iznimka propisana člankom 17. stavkom 1. ZSSI-a.

Sukladno navedenom, obveznik koji je član uprave u trgovačkom društvu u većinskom vlasništvu Republike Hrvatske ne može istovremeno uz obnašanje navedene dužnosti obnašati i dužnost člana Županijske skupštine Primorsko-goranske županije, pa stoga ne može niti biti u radnim tijelima iste Županijske skupštine na temelju njegovog vijećničkog mandata, međutim, obveznik može biti imenovan kao stručni vanjski član u radno tijelo Županijske skupštine te na temelju navedenog ostvarivati pravo na naknadu koju je dužan prijaviti u imovinskoj kartici, jer bi se radilo o povremenom obavljanju drugih poslova za vrijeme obnašanja javne dužnosti člana uprave trgovačkog društva u većinskom vlasništvu države koje obveznici mogu obavljati.

Sijedom navedenog, Povjerenstvo je donijelo Očitovanje kao što je navedeno u izreci ovog akta.

PREDSJEDNICA POVJERENSTVA

Nataša Novaković, dipl. iur.

Dostaviti:

1. Podnositeljici zahtjeva, e-mailom
2. Objava na internetskoj stranici Povjerenstva
3. Pismohrana